4. การประกอบธุรกิจของแต่ละสายผลิตภัณฑ์

4.1 ผลิตภัณฑ์ของบริษัท

  บริษัทประกอบธุรกิจเป็นผู้ผลิตเหล็กแผ่นรีดร้อน และผลิตภัณฑ์ต่อเนื่อง
  ซึ่งสามารถแบ่งได้เป็นสายผลิตภัณฑ์ ดังต่อไปนี้

  1) เหล็กแผ่นรีดร้อนชนิดม้วน (Hot Rolled Coil)

  2) เหล็กแผ่นรีดร้อนปรับสภาพผิวชนิดม้วน (Tempered Hot Rolled Coil)

  3) เหล็กแผ่นรีดร้อนล้างผิวและเคลือบน้ำมัน (Hot Rolled Pickled and Oiled
  Product)

  โดยผลิตภัณฑ์เหล่านี้จะมีการนำไปใช้ในอุตสาหกรรมต่อเนื่องต่างๆ ดังต่อไปนี้

+----------------------------------+-----------------------------------+
| ชนิด                              | การนำไปใช้                         |
+----------------------------------+-----------------------------------+
| เหล็กแผ่นรีดร้อนชนิดม้วน               | ท่อเครื่องกล ท่อไฟฟ้า ท่อน้ำ การก่อสร้าง   |
| (Hot Rolled Coil)                | เหล็กตัวซี ห้างที่ใช้ในการก่อสร้าง เสาไฟฟ้า |
|                                  | ถังแก๊ส ท่อสตีมดำ                     |
|                                  | ผลิตภัณฑ                            |
|                                  | ์ที่สามารถต้านทานการกัดกร่อนจากบรรยากาศ |
|                                  | ผลิตเหล็กแผ่นรีดเย็น                   |
+----------------------------------+-----------------------------------+
| เหล็กแผ่นรีดร้อนปรับสภาพผิวชนิดม้วน      | เครื่องมือการเกษตร การก่อสร้างทั่วไป     |
|                                  | แผ่นเหล็กโครงสร้าง                   |
| (Tempered Hot Rolled Coil)       |                                   |
+----------------------------------+-----------------------------------+
| เหล็กแผ่นรีดร้อนล้างผิวและเคลือบน้ำมัน    | คัสซีรถ ล้อรถ คอมเพรสเซอร์ โครงตู้เย็น   |
|                                  | โครงตู้ไมโครเวฟ                     |
| (Hot Rolled Pickled & Oiled      |                                   |
| Product)                         |                                   |
+----------------------------------+-----------------------------------+

  สิทธิประโยชน์จากการส่งเสริมการลงทุน

  คณะกรรมการส่งเสิรมการลงทุนได้อนุมัติให้บริษัท
  ได้รับการขยายเวลาการนำเข้าเครื่องจักรในแต่ละโครงการ ตามที่บริษัท ได้ทำจดหมายขอ
  ขยายเวลาการนำเข้า ไว้เมื่อปี 2549 และขออนุมัติตัดบัญชี
  เครื่องจักรเพื่อปลดภาระภาษีอากรสำหรับโครงการผลิตเหล็กแผ่นรีดร้อน
  ที่ได้แจ้งเปิดดำเนินการเมื่อ ปลายปี 2551 รายละเอียดดังนี้

1.  โครงการผลิตเหล็กพรุน (Direct Reduced Iron)

  - ขยายเวลาการนำเข้าเครื่องจักรออกไปอีก 6 ปี สิ้นสุดการนำเข้าวันที่ 24 เมษายน พ.ศ.
  2555

  - แก้ไขกำลังการผลิต จากเดิม 3 ยูนิต กำลังการผลิต 1,500,000 ตัน/ปี เป็น คงเหลือ 2
  ยูนิต กำลังการผลิต 1,000,000 ตัน/ปี

2.  โครงการผลิตเหล็กแผ่นรีดเย็น เหล็กแผ่นชนิดม้วนล้างสนิมชุบน้ำมัน
    และเหล็กแผ่นชนิดม้วนเคลือบสังกะสี(Galvanizing)
    ได้รับการขยายเวลาการนำเข้าเครื่องจักร ออกไปอีก 5 ปี สิ้นสุดการนำเข้าวันที่ 13 มีนาคม
    พ.ศ. 2554

  3. โครงการผลิตเหล็กแผ่นรีดร้อน ได้รับการอนุมัติให้ตัดบัญชีเครื่องจักรได้
  โดยไม่มีภาระภาษีอากรต้อง ชำระ โดยทางคณะกรรมการส่งเสริมการลงทุน
  ได้แจ้งให้กรมศุลกากรทราบด้วยแล้ว

4.2 การตลาด

  กลยุทธ์ด้านผลิตภัณฑ์

  บริษัทได้พัฒนาและปรับปรุง ผลิตภัณฑ์ให้มีความหลากหลายมากยิ่งขึ้น ทั้งในด้านความหนาของเหล็ก
  เช่นความหนาปกติสูงสุดอยู่ที่ 12.70 มม. แต่บริษัทสามารถพัฒนาให้ได้ผลิตภัณฑ์ที่มีความหนาถึง
  25 มม. ในรูปของม้วน อีกทั้งเรื่องของคุณภาพพิเศษ ที่ตลาดยังต้องพึ่งพาการนำเข้า
  เช่นเหล็กคุณภาพสำหรับอุตสาหกรรมถังแก๊ส เหล็กคุณภาพสำหรับงานเชื่อมและทนแรงดึงสูง

  บริษัทมีแผนที่จะปรับปรุงกลยุทธ์ด้านผลิตภัณฑ์ดังนี้

1.  มุ่งเน้นเสนอผลิตภัณฑ์ ที่อยู่ในความต้องการตลาดและใช้อยู่สม่ำเสมอ

2.  พัฒนาผลิตภัณฑ์ที่รองรับตลาดที่ไม่ใช่อุตสาหกรรมก่อสร้างทั่วไป
    แต่เป็นอุตสาหกรรมรถยนต์และอุตสาหกรรมก่อสร้างขนาดใหญ่
    รวมถึงอุตสาหกรรมเครื่องครัวเรือน และ เครื่องใช้ไฟฟ้า

3.  เหล็กแผ่นสำหรับอุตสาหกรรมต่อเนื่อง คือเหล็กแผ่นรีดร้อนที่นำไปใช้สำหรับทำเหล็กแผ่นรีดเย็น

4.  พัฒนาผลิตภัณฑ์ที่มีความหนาพิเศษในรูปของม้วน ที่เป็นความต้องการเฉพาะของตลาด
    และเป็นตลาดระดับบน

  กลยุทธ์ด้านราคา

1.  กำหนดราคาที่เหมาะสมสำหรับสินค้าเหล็กเกรดทั่วไป เพื่อสามารถแข่งขันกับสินค้าคู่แข่งได้
    และยังรักษาส่วนแบ่งการตลาด

2.  มีการปรับปรุงเทคโนโลยีที่มีอยู่ เพื่อช่วยสนับสนุนในต้นทุนการผลิตต่ำ
    เพื่อให้มีโอกาสเข้าสู่ตลาดใหม่ทั้งในประเทศและต่างประเทศ

3.  บริษัทสามารถผลิตสินค้าที่มีความแตกต่างจากคู่แข่งได้ทั้งในเรื่องคุณภาพและเกรด
    จึงสามารถกำหนดราคาขายที่สูงกว่าได้

4.  การให้ข้อมูลมากขึ้น และให้ความมั่นใจในการบริโภคเหล็กกับลูกค้า
    รวมถึงการสร้างความสัมพันธ์ที่ดีกับลูกค้าอย่างต่อเนื่อง

กลุ่มลูกค้าเป้าหมาย

  กลุ่มลูกค้าเป้าหมายหลักของบริษัทสามารถแบ่งได้เป็น 3 กลุ่ม ดังนี้

1)  ศูนย์บริการตัดเหล็ก (Steel Service Centre)
    คือผู้ที่ซื้อเหล็กรีดร้อนและรีดเย็นเพื่อนำมาตัดออกเป็นขนาดต่างๆ
    หรือขึ้นรูปเป็นเหล็กรูปแบบต่างๆ สำหรับจำหน่ายให้กับผู้ใช้อีกทอดหนึ่ง

2)  ผู้ผลิตท่อเหล็ก (Pipe Maker) ได้แก่ โรงงานผลิตท่อเหล็กขนาดต่างๆ เพื่อใช้ในงานท่อ
    รวมทั้งผลิตเพื่อส่งออกไปขายต่างประเทศ

3)  ผู้ใช้โดยตรงอื่นๆ (Direct User) เช่น ผู้ผลิตเหล็กแผ่นรีดเย็นในประเทศ
    ผู้ผลิตชิ้นส่วนรถยนต์และเครื่องใช้ไฟฟ้า

ช่องทางการจัดจำหน่าย

  สำหรับการขายในประเทศบริษัทจะมีการจัดจำหน่ายสินค้าของบริษัทผ่าน 2 ช่องทางดังนี้

1)  การจัดจำหน่ายโดยตรง (Direct Sale)

  บริษัทมีแผนที่จะจัดจำหน่ายโดยตรงสำหรับกลุ่มลูกค้าประเภทศูนย์บริการเหล็ก ผู้ผลิตท่อเหล็ก
  ผู้ผลิตชิ้นส่วนรถยนต์ และผู้ผลิตเครื่องใช้ไฟฟ้า ซึ่งคาดว่าจะมีสัดส่วนประมาณร้อยละ 60
  ของยอดจำหน่ายภายในประเทศทั้งหมด

2)  การจัดจำหน่ายผ่านตัวแทนขายส่ง (Wholesaler)

  สำหรับกลุ่มลูกค้าอื่นๆ ซึ่งเป็นลูกค้ารายเล็กและมีจำนวนมาก
  บริษัทจะทำการจัดจำหน่ายผ่านตัวแทนขายส่ง
  ซึ่งจะทำให้บริษัทลดภาระค่าใช้จ่ายในการจ้างพนักงานขายและค่าใช้จ่ายด้านการตลาดได้มาก
  นอกจากนี้ยังเป็นการแบ่งภาระความเสี่ยงด้านเครดิตในลูกค้ากลุ่มนี้ให้กับตัวแทนขายส่งเป็นผู้รับผิดชอบ
  บริษัทคาดว่าจะขายผ่านช่องทางนี้เป็นสัดส่วนประมาณร้อยละ 40 ของยอดจำหน่ายภายในประเทศ

  สำหรับการส่งออก บริษัทคาดว่าจะจัดจำหน่ายผ่านตัวแทนขายส่งเป็นหลัก
  โดยคิดเป็นประมาณร้อยละ 90 ของยอดส่งออก ที่เหลือประมาณร้อยละ 10
  จะจัดจำหน่ายโดยตรง

 กลยุทธ์การตลาด

  1) บริษัทมีลูกค้าในอุตสาหกรรมต่างๆ ที่ชัดเจนมากขึ้น เช่นกลุ่มลูกค้าอุตสาหกรรมผู้ผลิตท่อ
  กลุ่มลูกค้าผู้ผลิตเหล็กแผ่นรีดเย็น ทั้งในประเทศและต่างประเทศ กลุ่มลูกค้าศูนย์บริการเหล็กแผ่น
  กลุ่มอุตสาหกรรมยานยนต์ กลุ่มลูกค้าโครงการก่อสร้างขนาดใหญ่
  ที่มีความต้องการใช้เหล็กคุณภาพพิเศษ

  2) บริษัทมีการพัฒนาและปรับปรุงคุณภาพของสินค้าให้ดีขึ้นตลอดเวลา
  โดยการลงทุนในเรื่องของเครื่องมือให้ทันสมัย
  เพื่อเพิ่มศักยภาพและปรับปรุงคุณภาพและลดต้นทุนในการผลิต

  3) บริษัทมีการส่งทีมงานที่มีความสามารถและชำนาญในเรื่องของการนำเหล็กไปใช้ในงานต่างๆ
  และพร้อมทั้งยังให้การสนับสนุนให้ความรู้เกี่ยวกับเหล็กกับลูกค้าในอุตสาหกรรมต่างๆ
  เพื่อให้เกิดความปลอดภัย และเกิดประโยชน์สูงสุดในการใช้เหล็กให้เหมาะสม

  4)
  บริษัทประสบความสำเร็จอย่างมากในการสร้างความเชื่อมั่นในการส่งมอบสินค้าให้กับลูกค้าได้ตรงต่อเวลา
  ทำให้ลูกค้าสามารถวางแผนและบริหารปริมาณสินค้าคงคลังได้อย่างเหมาะสม

  5) บริษัทให้ความสำคัญต่อการปรับปรุงและพัฒนาสินค้าและบริการของบริษัท อย่างสม่ำเสมอ
  โดยได้มีการสำรวจและรับฟังความคิดเห็นจากลูกค้าเป็นระยะๆ
  ทำให้บริษัททราบถึงความต้องการที่ถูกต้องและเหมาะสมของลูกค้าได้อย่างชัดเจน

  การวางแผนการผลิตในการประกอบธุรกิจ

  เนื่องจากผลิตภัณฑ์เหล็กแผ่นรีดร้อนของบริษัท
  ดูเหมือนมีความคล้ายคลึงกันกับผลิตภัณฑ์ของบริษัทที่เป็นผู้ถือหุ้นรายใหญ่ คือ บริษัท จี สตีล จำกัด
  (มหาชน) แต่ในความเป็นจริง
  ลักษณะของผลิตภัณฑ์เหล็กแผ่นรีดร้อนมีความหลากหลายอย่างมากทั้งเกรด (ชั้นคุณภาพ) และ
  ขนาด
  โดยหากพิจารณาถึงความคล้ายคลึงหรือการทับซ้อนของสินค้านั้นจำเป็นต้องพิจารณารายละเอียดให้ครบถ้วน
  ทั้ง 3 ประการ ดังนี้

  1. เกรด (ชั้นคุณภาพ) ตามมาตรฐานสากล และตามข้อกำหนดเฉพาะของลูกค้า
  (tailor-made) ซึ่งโรงงานของบริษัทและโรงงานของ จี สตีล สามารถผลิตได้หลายร้อยเกรด

  2. ความกว้าง (Width) โรงงานของบริษัทและโรงงานของ จี สตีล สามารถผลิตได้ ตั้งแต่
  900 มม. ถึง 1,571 มม. โดยทุกความกว้างที่ต่างกันทุก 1 มม. นับเป็นผลิตภัณฑ์ที่ไม่เหมือนกัน
  รวมเป็นขนาดความกว้างทั้งหมด 672 ขนาด

  3. ความหนา (Thickness or Gauge) โรงงานของบริษัทและโรงงานของ จี สตีล
  สามารถผลิตได้ ตั้งแต่ 1.00 มม. ถึง 25.00 มม.โดยความหนาทุก 0.05 มม.
  นับเป็นผลิตภัณฑ์ที่ไม่เหมือนกันรวมเป็นขนาดความหนาทั้งหมด 480 ขนาดความหนา

  เมื่อนำเพียงความหนาและความกว้างของผลิตภัณฑ์มาคูณกัน
  จะได้ผลิตภัณฑ์ที่มีขนาดที่แตกต่างกันทั้งหมดกว่า 268,800 ขนาด ทั้งนี้
  ยังไม่ได้พิจารณาถึงจำนวนเกรดที่ผลิตได้อีกหลายร้อยเกรด
  และไม่ได้จำแนกชนิดของผลิตภัณฑ์ว่าเป็นผลิตภัณฑ์ธรรมดา (basic products)
  หรือเป็นผลิตภัณฑ์ที่ปรับปรุงคุณภาพหรือเพิ่มมูลค่าแล้ว (value-added products) เช่น
  เหล็กแผ่นปรับสภาพผิว (skin-passed), เหล็กแผ่นล้างผิวและเคลือบน้ำมัน (pickled &
  oiled) เป็นต้น ดังนั้น
  สายการผลิตจริงจะมีจำนวนรายการผลิตภัณฑ์ที่แตกต่างกันและไม่ทับซ้อนกันจำนวนมาก

  อย่างไรก็ตาม
  ทั้งสองบริษัทได้มีการวางแผนการตลาดร่วมกันเพื่อหลีกเลี่ยงและลดการทับซ้อนของผลิตภัณฑ์โดยที่บริษัทจะมุ่งเน้นการผลิตเหล็กรีดร้อนที่มีขนาดบางและมีหน้ากว้าง
  โดยมีความหนาระหว่าง 1.20-1.95 มม. (เป็นช่วงผลิตภัณฑ์ที่มีขนาดบางเป็นพิเศษ)
  และความหนาระหว่าง 13.00-25.00 มม. (ซึ่งเป็นช่วงความหนาพิเศษ)
  เนื่องจากเหมาะกับสายการผลิตและเทคโนโลยีของบริษัทที่สามารถผลิตเหล็กแผ่นชนิดบางได้ดีกว่า
  ในขณะที่การผลิตของโรงงาน จี สตีล ส่วนใหญ่จะมุ่งเน้นการผลิตสินค้าที่มีขนาดหนากว่า 2 มม.
  ซึ่งประโยชน์ที่ได้จากการวางแผนการตลาดร่วมกันนั้น
  ทำให้ทั้งสองบริษัทมีประสิทธิภาพการผลิตที่ดีขึ้น ได้ประโยชน์ Economy of scale
  ตลอดจนลดการสูญเสียจากกระบวนการผลิตที่ไม่ต่อเนื่องจากการที่ต้องผลิตสินค้าหลากหลายลักษณะ

  ในอนาคต บริษัทได้วางแผนการพัฒนาผลิตภัณฑ์โดยมุ่งไปสู่การผลิตเหล็กแผ่นเคลือบสังกะสี
  (Galvanizing) และเหล็กรีดเย็น (cold-rolled) ซึ่งเป็นผลิตภัณฑ์เหล็กที่เป็น value
  added และเป็น segment ที่มีการเติบโตของความต้องการและมีการนำเข้าสูง
  โดยสายการผลิตของบริษัทได้ถูกออกแบบมาให้รองรับการขยายการผลิตผลิตภัณฑ์ดังกล่าวอยู่แล้ว
  ดังนั้น การทับซ้อนของผลิตภัณฑ์จะมีสัดส่วนที่ลดลงอีกในอนาคต

ภาวะอุตสาหกรรมเหล็ก

ราคาวัตถุดิบและเหล็กสำเร็จรูปในตลาดโลก

  ในตลาดโลกช่วงปี 2552 ที่ผ่านมาราคาเศษเหล็กมีการปรับตัวอยู่ในช่วงแคบๆ ในช่วงไตรมาส 1
  และ 2 สืบเนื่องจากผลของวิกฤติเศรษฐกิจโลกที่เกิดขึ้นในไตรมาสที่ 3 ของปี 2551
  และส่งผลให้เกิดภาวะซบเซาของเศรษฐกิจโลก
  ราคาเศษเหล็กเริ่มมีสัญญาณปรับตัวสูงขึ้นตั้งแต่ปลายไตรมาสที่ 3 ของปี 2552 เป็นต้นมา
  โดยมีผลมาจากการเริ่มฟื้นตัวของเศรษฐกิจโลก ในช่วงไตรมาสที่ 1 และ 2
  ราคาเศษเหล็กจะอยู่ในช่วง 285-295 เหรียญสหรัฐต่อเมตริกตัน ในขณะที่ราคาในไตรมาสที่ 3
  และ 4 ราคาเศษเหล็กจะอยู่ในช่วง 290-330 เหรียญสหรัฐต่อเมตริกตัน
  สืบเนื่องมาจากราคาวัตถุดิบที่เคลื่อนไหวอยู่ในช่วงแคบ ๆ
  รวมถึงความต้องการใช้เหล็กสำเร็จรูปลดลง จึงส่งผลให้ราคาเหล็กแผ่นรีดร้อนชนิดม้วนอยู่ที่
  450-500 เหรียญสหรัฐต่อเมตริกตัน ในช่วงปี 2552 ที่ผ่านมา และคาดว่าในปี 2553
  ความต้องการเศษเหล็กและการบริโภคเหล็กสำเร็จรูปของโลกจะเพิ่มขึ้น
  อันเนื่องมาจากภาวะเศรษฐกิจมีแนวโน้มปรับตัวดีขึ้น
  ประกอบกับสินค้าคงคลังของลูกค้ามีจำนวนลดน้อยลง ทำให้ความต้องการสินค้าของลูกค้ามีมากขึ้น
  ดังนั้นแนวโน้มของราคาเศษเหล็ก และเหล็กสำเร็จรูปในปี 2553 จะปรับตัวสูงขึ้นเมื่อเทียบกับปี
  2552 ที่ผ่านมา

  ภาวะอุตสาหกรรมเหล็กในประเทศไทยในปี 2552

  ช่วงครึ่งปีแรกของปี 2552 การบริโภคเหล็กในประเทศมีการชะลอตัวและลดลง
  เนื่องจากระดับสินค้าคงเหลือของลูกค้ายังมีปริมาณสูง
  ประกอบกับความไม่แน่นอนทางการเมืองในประเทศ อย่างไรก็ตาม
  เศรษฐกิจเริ่มมีสัญญาณฟื้นตัวในช่วงประมาณไตรมาสที่ 3 ของปี 2552
  สืบเนื่องมาจากระดับสินค้าคงเหลือของลูกค้ามีปริมาณลดลงและเริ่มมีความต้องการซื้อสินค้าเพิ่มมากขึ้น
  จากนโยบายการกระตุ้นการใช้จ่ายของภาครัฐในโครงการไทยเข้มแข็งและการสนับสนุนการปล่อยสินเชื่อให้กับผู้ประกอบการโดยผ่านธนาคารของรัฐและหน่วยงานของรัฐที่เกี่ยวข้องเพื่อสร้างอัตราการเติบโตทางเศรษฐกิจ

ตารางการบริโภคเหล็กภายในประเทศ

หน่วย: 1,000 ตัน

  ------------------- --------- ---------- ---------- ---------- ----------
                      2548      2549       2550       2551       2552

  การผลิต              9,381     8,339      7,877      7,615      6,970

  นำเข้า               6,213     5,592      6,470      8,158      5,128

  ส่งออก               1,717     1,776      2,198      2,245      1,371

  การบริโภคจริง         13,877    12,154     12,148     13,528     10,727
  ------------------- --------- ---------- ---------- ---------- ----------

  ที่มา: สถาบันเหล็กและเหล็กกล้าแห่งประเทศไทย

  ปริมาณการบริโภคเหล็กตั้งแต่เดือนมกราคมถึงธันวาคม 2552 มีอัตราที่ลดลงร้อยละ 20.7 จาก
  13.53 ล้านตัน ในปี 2551 เป็น 10.73 ล้านตัน ในปี 2552 ส่วนการผลิตลดลง ร้อยละ 8.5
  เท่ากับ 6.97 ล้านตัน การนำเข้ามีอัตราหดตัว จากปี 2551 อยู่ที่ ร้อยละ 37 เท่ากับ 5.13
  ล้านตัน ซึ่งส่วนใหญ่เป็นการนำเข้าจาก ญี่ปุ่น จีน เกาหลีใต้ กลุ่มประเทศรัสเซีย อเมริกา
  และบราซิล การส่งออก มีการหดตัวร้อยละ 39 มีปริมาณทั้งสิ้น 1.37 ล้านตัน

  ภาวะอุตสาหกรรมเหล็กแผ่นของประเทศไทยในปี 2552

  ตั้งแต่เดือนมกราคมถึงธันวาคม 2552 ภาพรวมการบริโภคเหล็กแผ่นของประเทศลดลงอยู่ที่ 6.58
  ล้านตัน คิดเป็นอัตราร้อยละ 19.2 เมื่อเทียบกับปี 2551 การผลิตลดลงร้อยละ 0.4 เท่ากับ
  3.35 ล้านตัน การนำเข้าลดลงถึงร้อยละ 36.82 เท่ากับ 4 ล้านตัน
  เป็นการนำเข้าเหล็กคุณภาพพิเศษจาก ญี่ปุ่น และ เกาหลีใต้
  ในขณะที่การส่งออกลดลงอยู่ที่อัตราร้อยละ 50 เท่ากับปริมาณ 0.78 ล้านตัน

ตารางการบริโภคเหล็กแผ่นทุกชนิดของประเทศไทย

หน่วย: 1,000 ตัน

  ------------------- -------- --------- --------- ----------- -----------
                      2548     2549      2550      2551        2552

  การผลิต              4,419    4,127     3,945     3,365       3,351

  นำเข้า               5,260    4,607     5,359     6,339       4,005

  ส่งออก               1,409    1,404     1,788     1,564       776

  การบริโภคจริง         8,271    7,331     7,517     8,139       6,579
  ------------------- -------- --------- --------- ----------- -----------

  ที่มา: สถาบันเหล็กและเหล็กกล้าแห่งประเทศไทย

  ภาวะอุตสาหกรรมเหล็กแผ่นรีดร้อนของประเทศไทยในปี 2552

  การบริโภคเหล็กแผ่นรีดร้อนตั้งแต่เดือนมกราคมถึงธันวาคม 2552 อยู่ที่ 4.50 ล้านตัน
  ลดลงจากปี 2551 คิดเป็นร้อยละ 14.6 เมื่อเทียบกับปี 2551
  โดยถ้าพิจารณาตั้งแต่เดือนมกราคมถึงธันวาคม 2552 การผลิตลดลงจากปี 2551 คิดเป็นร้อยละ
  0.4 การนำเข้าลดลงคิดเป็นร้อยละ 44.3 และการส่งออก ลดลงคิดเป็นร้อยละ 55.10
  ซึ่งเป็นการส่งออกไปในกลุ่มประเทศอาเซี่ยน

ตารางการบริโภคเหล็กแผ่นรีดร้อนของประเทศไทย

หน่วย: 1,000 ตัน

  -------------------- ---------- ---------- ---------- ---------- ----------
                       2548       2549       2550       2551       2552

  การผลิต               4,418      4,126      3,944      3,363      3,351

  นำเข้า                2,639      2,032      2,522      2,713      1,511

  ส่งออก                922        908        1,035      813        365

  การบริโภคจริง          6,136      5,250      5,431      5,264      4,497
  -------------------- ---------- ---------- ---------- ---------- ----------

  ที่มา: สถาบันเหล็กและเหล็กกล้าแห่งประเทศไทย

  ภาวะอุตสาหกรรมเหล็กแผ่นรีดเย็นของประเทศไทย ในปี 2552

  ตั้งแต่เดือนมกราคมถึงธันวาคม 2552 การบริโภคเหล็กแผ่นรีดเย็นในประเทศลดลงร้อยละ 24.2
  จากปี 2551 เท่ากับ 1.69 ล้านตัน การผลิตลดลงร้อยละ 25.3 อยู่ที่ 1.23 ล้านตัน
  การนำเข้าลดลงร้อยละ 29 อยู่ที่ 0.62 ล้านตัน การส่งออกลดลงมากถึงร้อยละ 46.2 อยู่ที่
  0.15 ล้านตัน โดยส่วนใหญ่เป็นการส่งออกไปประเทศในกลุ่มอาเซี่ยน

ตารางการบริโภคเหล็กแผ่นรีดเย็นของประเทศไทย

หน่วย: 1,000 ตัน

  ------------------- --------- ----------- --------- ----------- ---------
                      2548      2549        2550      2551        2552

  การผลิต              1,772     1,788       1,984     1,639       1,225

  นำเข้า               714       736         725       868         616

  ส่งออก               375       247         483       277         149

  การบริโภคจริง         2,111     2,276       2,226     2,230       1,691
  ------------------- --------- ----------- --------- ----------- ---------

  ที่มา: สถาบันเหล็กและเหล็กกล้าแห่งประเทศไทย

แนวโน้มอุตสาหกรรมเหล็กโลกและการแข่งขัน

  สืบเนื่องมาจากเดือนสิงหาคม ปี 2551
  ปัญหาวิกฤตสถาบันการเงินในประเทศสหรัฐอเมริกาส่งผลกระทบต่ออุตสาหกรรมอื่นๆ
  และรวมทั้งอุตสาหกรรมเหล็ก ทำให้ในปี 2552
  ที่ผ่านมาผู้ผลิตเหล็กทั่วโลกมีความจำเป็นต้องลดการผลิตเหล็กลงส่งผลให้อุตสาหกรรมเหล็กทั่วโลกอยู่ในภาวะซบเซา
  แต่หลังจากที่นานาประเทศพยายามแก้ไขปัญหาดังกล่าวด้วยการออกมาตรการการกระตุ้นเศรษฐกิจ
  ทำให้เศรษฐกิจทั่วโลกมีแนวโน้มที่จะปรับตัวดีขึ้นในช่วงปลายปี 2552
  กอปรกับการพัฒนาอย่างต่อเนื่องของกลุ่มประเทศ BRIC โดยเฉพาะอินเดีย กับ จีน
  ที่มีการเติบโตทางเศรษฐกิจอย่างรวดเร็วเหมือนกับจะไม่ได้รับผลกระทบเท่าใดนักจากภาวะวิกฤตเศรษฐกิจดังกล่าว
  น่าจะส่งผลให้อุตสาหกรรมเหล็กซึ่งเป็นอุตสาหกรรมหลักในการพัฒนาประเทศมีแนวโน้มที่จะปรับตัวดีขึ้นในปี
  2553 ดังนั้นการเฝ้าจับตาดูการเคลื่อนไหวของอุตสาหกรรมเหล็กในประเทศอินเดีย และ จีน
  น่าจะช่วยสะท้อนถึงแนวโน้มของอุตสาหกรรมเหล็กโลกได้เนื่องจากทั้ง 2
  ประเทศเป็นประเทศที่มีการผลิตและบริโภคเหล็กที่สำคัญของโลก

  การประกาศขึ้นภาษีส่งออกสินแร่เหล็กของอินเดียที่ผ่านมาเพื่อปกป้องการขาดแคลนสินแร่ในประเทศ
  เป็นเสมือนการส่งสัญญาณสำคัญที่ บ่งชี้ว่าอุปทานสินแร่ในตลาดปี 2553
  จะเริ่มลดลงทำให้ราคาสินแร่มีแนวโน้มขยับสูงขึ้นไม่ต่ำกว่า 20-30% จากช่วงเดียวกันของปีก่อน
  และการปรับขึ้นภาษีส่งออกสินแร่เหล็กของอินเดียในครั้งนี้
  น่าจะส่งผลให้การเจรจาซื้อขายสินแร่ระหว่างจีนกับผู้ผลิตรายใหญ่ในออสเตรเลียเกิดเร็วขึ้น
  ดังนั้นการประเมินความกังวลเรื่องการขาดสินแร่ จะทำให้การเจรจาซื้อขายสินแร่เหล็กสำหรับปี
  2553 อาจเกิดขึ้นก่อนเดือนเม.ย. ซึ่งเป็นเดือนปกติที่มีการเจรจาล่วงหน้าเป็นประจำทุกปี
  ดังนั้นทิศทางราคาวัตถุดิบที่ใช้ผลิตเหล็กต้นน้ำที่เริ่มขยับขึ้นจะถูกส่งผ่านไปยังเหล็กชั้นกลางและเหล็กปลายน้ำ
  รวมทั้งเศรษฐกิจของกลุ่มประเทศบราซิล รัสเซีย อินเดีย และจีน (BRIC) ที่เริ่มฟื้นตัว
  โดยการคงมาตรการกระตุ้นเศรษฐกิจของจีน ทำให้สถาบันเหล็กโลกคาดการณ์การใช้เหล็กในจีนปี
  2553 ยังคงปรับขึ้น 5% จากช่วงเดียวกันของปีก่อน นอกจากนี้
  แนวโน้มเศรษฐกิจในประเทศเกิดใหม่อย่างอินเดีย และบราซิล ที่คาดว่าจะมีการเติบโตเท่ากับ
  12% และ 9% ตามลำดับ จะหนุนให้ความต้องการใช้เหล็กโลกปี 2553 กลับมาขยายตัวอยู่ที่ 9%
  เป็น 1,205 ล้านตัน เปรียบเทียบจากปี 2552 ที่ปรับลง 8.6%
  ซึ่งเป็นผลมาจากการกระตุ้นเศรษฐกิจผ่านการก่อสร้างโครงการสาธารณูปโภคขั้นพื้นฐานทั่วโลกจะเป็นปัจจัยขับเคลื่อนสำคัญที่ทำให้ราคาเหล็กปี
  2553 มีแนวโน้มขยับตัวขึ้นได้

  ส่วนความต้องการใช้เหล็กในประเทศไทยก็เติบโตไปในทิศทางเดียวกับตลาดโลก
  แม้ว่าความต้องการใช้เหล็กปี 2552 ที่คาดว่าจะปรับลดลงกว่า 26% เป็น 10 ล้านตัน
  ทำให้ผู้ผลิตต้องปรับลดขนาดการผลิต รวมถึงปรับลดสินค้าคงคลังเพื่อรักษาสภาพคล่อง
  รวมทั้งผลจากการกระตุ้นเศรษฐกิจของภาครัฐจากงบไทยเข้มแข็ง
  ที่จะมีการลงทุนการก่อสร้างสาธารณูปโภคพื้นฐาน อาทิ โครงการก่อสร้างรถไฟฟ้า
  รวมถึงโครงการอสังหาริมทรัพย์ตามเส้นทางรถไฟฟ้า
  น่าจะส่งผลให้ทิศทางของกำลังซื้อปรับขึ้นอย่างสม่ำเสมอ ส่งผลให้อุปสงค์การใช้เหล็กปี 2553
  ของประเทศไทยจะเพิ่ม 10% เป็น 11 ล้านตัน
  (กรณีที่ได้รับผลกระทบบางส่วนจากปัญหาการชะลอการก่อสร้างในมาบตาพุด)
  และจะทำให้ราคาเหล็กในประเทศปรับตัวขึ้นได้ในปี 2553
  (ภาวะขาขึ้นของวัตถุดิบที่ใช้ในการผลิตเหล็กต้นน้ำยังเป็นปัจจัยหลักที่ทำให้ราคาเหล็กกลับมาสู่ขาขึ้นอีกครั้ง)
  อย่างไรก็ตาม ราคาเหล็กจะเคลื่อนไหวไปตามกลไกตลาด
  ซึ่งแนวโน้มการบริโภคจากประเทศจีนที่ยังเติบโตและมีสัดส่วนสูงกว่า 48%
  ของการบริโภครวมของโลก และรวมถึงกำลังซื้อในประเทศที่ยังมีการขยายตัวอย่างแข็งแกร่ง
  จะเป็นตัวขับเคลื่อนด้านราคาที่สำคัญของอุตสาหกรรมเหล็กภายในประเทศ

กฎและข้อบังคับของรัฐบาล

  มาตรการภาษีตอบโต้การทุ่มตลาด (Anti-Dumping)
  ยังคงเป็นมาตรการสำคัญของทางภาครัฐในอุตสาหกรรมเหล็ก
  ที่จะใช้ในการคุ้มครองผู้ผลิตภายในประเทศ
  เพื่อให้เกิดการแข่งขันทางด้านการค้าที่เป็นธรรมสำหรับผู้ผลิตภายในและผู้ค้าต่างประเทศ
  ซึ่งจะช่วยป้องกันการนำเข้าสินค้าที่เกิดจากการทุ่มตลาดของผู้ค้าต่างประเทศได้
  แต่ถ้าการนำเข้าสินค้าจากต่างประเทศไม่ได้มีการทุ่มตลาดแต่อย่างใด
  ผู้นำเข้าก็จะไม่ได้รับผลกระทบใดๆ จากมาตรการดังกล่าว
  โดยที่ผ่านมาทางภาครัฐโดยกระทรวงพาณิชย์ได้ใช้มาตรการภาษีตอบโต้การทุ่มตลาดสำหรับเหล็กแผ่นรีดร้อนที่มีแหล่งกำเนิดจากประเทศญี่ปุ่น
  แอฟริกาใต้ รัฐเซีย คาซัคสถาน อินเดีย เกาหลี ไต้หวัน เวเนซูเอลา อาร์เจนตินา ยูเครน
  แอลจีเรีย อินโดนีเซีย สโลวัก และ โรมาเนีย รวม 14 ประเทศ ตั้งแต่ เดือนพฤษภาคม 2546
  โดยมีระยะเวลาการบังคับใช้เป็นเวลา 5 ปี ซึ่งได้สิ้นสุดลงเมื่อเดือนพฤษภาคม 2551 ที่ผ่านมา
  แต่หลังจากนั้นทางผู้ผลิตภายในประเทศก็ได้ยื่นขอให้มีการทบทวนการต่ออายุมาตรการดังกล่าวออกไปอีก
  ซึ่งหลังจากผ่านการไต่สวนและการให้ข้อมูลของผู้มีส่วนได้ส่วนเสียทั้งภายในและต่างประเทศแล้ว
  ทางภาครัฐก็ได้ตัดสินใจที่จะให้มีการต่ออายุมาตรการดังกล่าวออกไปอีก 5 ปี
  โดยมีผลบังคับใช้ตั้งแต่เดือนพฤษภาคม 2552 เป็นต้นไป

  มาตรการที่มิใช่มาตรการทางภาษี

  การคำนึงถึงผู้ผลิตภายใน รวมทั้งผู้บริโภคอุปโภค
  โดยให้เกิดความเป็นธรรมในการแข่งขันทางด้านการค้า
  และเพื่อให้เกิดประโยชน์ต่อผู้บริโภคอุปโภคนั้น เป็นสิ่งที่ภาครัฐจะต้องคำนึงถึง
  สำหรับสินค้าเหล็กแผ่นรีดร้อนนั้น
  ทางภาครัฐควรต้องให้ความสำคัญในเรื่องของคุณภาพของสินค้าซึ่งจะมีผลโดยตรงต่อผู้ผลิต และ
  ผู้บริโภคอุปโภค
  ดังนั้นการกำหนดมาตรฐานสำหรับสินค้าเหล็กแผ่นรีดร้อนจึงเป็นเรื่องที่หลีกเลี่ยงมิได้
  ซึ่งปัจจุบันทางภาครัฐก็ได้เห็นความสำคัญดังกล่าว
  โดยได้มีการกำหนดให้มาตรฐานสำหรับสินค้าเหล็กแผ่นรีดร้อนเป็นมาตรฐานบังคับอยู่แล้ว
  เพียงแต่มาตรฐานดังกล่าวยังไม่ครอบคลุมทุกรายผลิตภัณท์ของสินค้าเหล็กแผ่นรีดร้อนอันเนื่องมาจากการกำหนดมาตรฐานดังกล่าวต้องใช้ระยะเวลาในการดำเนินการ
  ทำให้มีช่องทางในการหลีกเลี่ยงมาตรการดังกล่าวได้
  แต่ในอนาคตอันเนื่องจากการดำเนินการอย่างต่อเนื่องของทางภาครัฐ
  เมื่อเวลาผ่านไปมาตรการดังกล่าวก็จะครอบคลุมรายผลิตภัณท์ของสินค้าเหล็กแผ่นรีดร้อนมากขึ้น
  ก็จะส่งผลให้การหลีกเลี่ยงมาตรการดังกล่าวทำได้ยากลำบากมากขึ้น

4.3 การจัดหาผลิตภัณฑ์

สถานะปัจจุบันของโรงงานของบริษัท

  ปัจจุบัน บริษัทมีโรงงานผลิตอยู่ 3 โครงการ คือ โรงงานผลิตเหล็กรีดร้อน
  โรงงานผลิตเหล็กพรุน และโรงงานผลิตผลิตภัณฑ์ต่อเนื่อง

  โรงงานผลิตเหล็กรีดร้อนเป็นโรงงานผลิตเหล็กแผ่นขนาดย่อม (Mini-mill)
  ซึ่งส่วนที่ก่อสร้างและเครื่องจักร ประกอบด้วย สายการหล่อเหล็กแท่งแบนอย่างบาง (Thin
  Slab Casting) และกระบวนการรีดร้อน (Hot Strip Mill) ต่อเนื่องผ่านแท่นรีด 6 แท่น
  โดยวัตถุดิบสำหรับการหล่อและการรีดร้อนถูกส่งมาจากกระบวนการหลอมวัตถุดิบโดยใช้เตาหลอมไฟฟ้า
  (Electric Arc Furnace) ซึ่งมีระบบลำเลียงและให้ความร้อนเศษเหล็กแบบต่อเนื่อง
  (ConSteel ^(®))

  หลังจากที่บริษัทสามารถดำเนินการผลิตเหล็กแผ่นรีดร้อนได้ตามคาดหมาย
  บริษัทได้วางแผนที่จะลดการพึ่งพาการนำเข้าเศษเหล็กและเหล็กดิบจากต่างประเทศ
  รวมทั้งพัฒนาผลิตภัณฑ์ของบริษัทให้เป็นผลิตภัณฑ์ที่มีมูลค่าเพิ่ม ซึ่งต้องอาศัยวัตถุดิบที่มีคุณภาพสูงเช่น
  เหล็กพรุน โดยเหล็กพรุนเป็นทางเลือกหนึ่งในการนำมาใช้หลอมแทนเหล็กดิบ (Pig Iron)
  ถึงแม้ว่าจากการศึกษาความเป็นไปได้ของโครงการในปี 2549 การลงทุนดังกล่าวยังไม่เหมาะสม
  แต่หากราคาของ Pig Iron ผันผวนและปรับตัวสูงขึ้น กอรปกับการมีเทคโนโลยีใหม่ๆเกิดขึ้น
  ดังนั้น ในอนาคต
  บริษัทอาจพิจารณาการลงทุนในโครงการดังกล่าวเพื่อก่อสร้างโรงงานให้เสร็จสมบูรณ์
  ซึ่งบริษัทได้ใช้เงินลงทุนในโครงการดังกล่าวไปแล้วเป็นจำนวนเงิน 2,086.47
  ล้านบาทหรือประมาณ 62.19 ล้านเหรียญสหรัฐฯ

  สำหรับโรงงานผลิตผลิตภัณฑ์ต่อเนื่องนั้น
  การติดตั้งสายการปรับสภาพผิวเหล็กได้ดำเนินการเสร็จเรียบร้อย แล้วเมื่อกลางปี 2547
  ส่วนการติดตั้งสายการล้างผิวและเคลือบน้ำมัน (Pickled & Oiled) และ
  สายการผลิตกรดกลับคืน (Acid Regeneration) เพื่อนำมาใช้ในกระบวนการล้างสนิม
  ได้ดำเนินการติดตั้งเสร็จสมบูรณ์แล้วเช่นกันและได้เริ่มผลิตสินค้าออกสู่ตลาดแล้ว
  บริษัทได้ดำเนินการออกแบบสายการผลิตโครงการเหล็กแผ่นรีดเย็นและเหล็กแผ่นชุบสังกะสีเสร็จเรียบร้อยแล้ว
  และได้สั่งซื้อนำเข้าเครื่องจักรส่วนที่เหลือในปี 2552 ที่ผ่านมา
  บริษัทได้ลงทุนในโครงการเหล็กแผ่นรีดเย็นและเหล็กแผ่นชุบสังกะสีในตอนต้นของการก่อสร้างโรงงาน
  โดยลงทุนไปประมาณ 50% ของเงินลงทุนทั้งหมด ทั้งนี้
  คาดว่าการติดตั้งสายการผลิตนี้จะเสร็จสมบูรณ์ในปี 2554

กระบวนการผลิตของบริษัท

[]

[]

  บริษัทใช้วิธีการผลิตแบบโรงงานผลิตเหล็กขนาดย่อม
  แทนวิธีการผลิตแบบโรงงานผลิตเหล็กครบวงจร
  นอกจากนี้โรงงานของบริษัทยังมีข้อได้เปรียบโรงงานผลิตเหล็กขนาดย่อมอื่นๆ
  โดยใช้เทคโนโลยีการป้อนเศษเหล็กแบบต่อเนื่อง (ConSteel ^(®) Process)
  ซึ่งพัฒนาขึ้นโดยบริษัท Intersteel Technology Inc. และการหล่อเหล็กแท่งแบนอย่างบาง
  ซึ่งพัฒนาขึ้นโดยบริษัท SMS-Demag

  โดยเหล็กที่หล่อออกมาจะเข้าสู่เตาอบแบบอุโมงค์ เข้าสู่กระบวนการรีดร้อนโดยผ่านแท่นรีด 6
  แท่น จากนั้นเข้าสู่กระบวนการหล่อเย็นและผ่านเข้าเครื่องม้วนต่อไป
  วิธีการผลิตที่ผสมผสานเทคนิคการหล่อเหล็กแบนและการรีดร้อนเข้าด้วยกัน
  เรียกว่าสายการผลิตเหล็กแผ่นรีดร้อนขนาดย่อม (CSP)

  กระบวนการผลิตที่ใช้เทคโนโลยีการป้อนเศษเหล็กแบบต่อเนื่องและสายการผลิตเหล็กแผ่นรีดร้อนขนาดย่อมที่บริษัทเลือกใช้นั้น
  ได้มีการติดตั้งในโรงงานอื่นๆ ทั้งในประเทศสหรัฐอเมริกา ญี่ปุ่น และอิตาลี
  ข้อดีของเทคโนโลยีและเทคนิคดังกล่าว มีดังต่อไปนี้คือ

1.  เทคโนโลยีการป้อนเศษเหล็กแบบต่อเนื่อง
    ช่วยลดเวลาและลดการใช้พลังงานในการหลอมในเตาหลอมไฟฟ้า (EAF)
    เนื่องจากไม่ต้องเปิดฝาเตาหลอมเพื่อรับเศษเหล็ก จึงไม่มีการสูญเสียพลังงาน

  ในขณะที่ลำเลียงเศษเหล็กมาที่เตา เศษเหล็กจะได้รับไอความร้อนจากเตาหลอมไฟฟ้า
  ก่อนจะส่งเข้าไปยังขั้นตอนการหลอม ทำให้สามารถรักษาพลังงานให้คงที่ได้

  กระบวนการผลิตแบบต่อเนื่องดังกล่าว ส่งผลให้ต้นทุนในการผลิตของ GJS ถูกลง
  ทั้งต้นทุนในการหลอมและหล่อเหล็ก โดยเฉพาะอย่างยิ่งต้นทุนค่าไฟฟ้า
  ซึ่งคิดเป็นต้นทุนที่ต่ำเมื่อเทียบกับโรงงานผลิตเหล็กขนาดย่อมรายอื่นๆ

2.  พัฒนาการของเทคนิคการหล่อเหล็กแท่งแบนอย่างบาง (Thin Slab Casting)
    โดยไม่ต้องลงทุนเพิ่มมากนัก
    ช่วยเพิ่มขีดความสามารถในการแข่งขันในตลาดผู้ผลิตเหล็กแผ่นรีดร้อนได้

3.  การผลิตเหล็กแผ่นรีดร้อนด้วยเทคนิคการหล่อเหล็กแท่งแบนอย่างบาง
    สามารถลดต้นทุนการผลิตได้มาก ประการแรกคือ ค่าพลังงาน
    โดยจะช่วยลดการสูญเสียพลังงานในขั้นตอนการส่งเหล็กแท่งแบนผ่านเตาอบแบบอุโมงค์เพื่อเข้าสู่กระบวนการรีดร้อนโดยตรงในขณะที่เหล็กแผ่นยังคงมีอุณหภูมิที่กว่า
    1000 องศาเซลเซียส อีกประการหนึ่งคือ ขนาดของความหนาที่เริ่มรีด
    โดยเริ่มการรีดลดขนาดที่ความหนา 50-60 มิลลิเมตร แทนการเริ่มรีดลดขนาดที่ความหนา
    200-250 มิลลิเมตรตามแบบดั้งเดิม อีกทั้งยังช่วยลดต้นทุนการซ่อมบำรุงด้วย

4.  กระบวนการผลิตอย่างต่อเนื่องจากการแปรรูปวัตถุดิบเป็นเหล็กแผ่นรีดร้อนชนิดม้วน
    ภายในเวลาไม่ถึง 3.5 ชั่วโมง ทำให้ไม่มีสินค้าระหว่างผลิต
    ซึ่งเป็นกระบวนการผลิตที่มีความคล่องตัวและทันต่อเวลา

  เทคโนโลยีการป้อนเศษเหล็กแบบต่อเนื่องและเทคนิคการหล่อเหล็กแท่งแบนอย่างบาง
  เป็นเทคโนโลยีการผลิตเหล็กที่ทันสมัยที่สุดในช่วง 40 ปี ที่ผ่านมา

  กระบวนการผลิตของบริษัทหลังจากได้เหล็กแผ่นรีดร้อนแล้ว
  จะสามารถนำไปผลิตผลิตภัณฑ์ต่อเนื่องได้อีก 3 ขั้นตอนซึ่งเป็นอิสระต่อกันคือ

1)  สายการปรับสภาพผิวเหล็ก

2)  สายการล้างผิวและเคลือบน้ำมัน

3)  สายการเคลือบสังกะสี

    วัตถุดิบ

  การผลิตของบริษัทยังต้องพึ่งพาวัตถุดิบจากการนำเข้าเศษเหล็ก (Scrap) และเหล็กดิบ (Pig
  Iron) ซึ่งเป็นวัตถุดิบที่สำคัญ คิดเป็นมูลค่าประมาณร้อยละ 70-80
  ของต้นทุนในการผลิตเหล็กแผ่นรีดร้อนชนิดม้วน

  วัตถุดิบสามารถจัดกลุ่มอย่างกว้างๆ ได้ 3 กลุ่มคือ เศษเหล็กนำเข้า (Import Scrap)
  เศษเหล็กในประเทศ (Local Scrap) และเศษเหล็กที่กลับมาจากกระบวนการผลิต (Return
  Scrap)

  []

  []

วัตถุดิบในการผลิต

ส่วนผสมของวัตถุดิบสามารถแจกแจงได้ดังนี้คือ

1)  เหล็กดิบ (Pig Iron) นำเข้า 31% ของปริมาณวัตถุดิบทั้งหมด
    เป็นวัตถุดิบที่สะอาดและมีส่วนประกอบของคาร์บอน
    ให้พลังงานและช่วยเจือจางธาตุเหลือค้างอื่น ๆ (Tramp Elements) ได้แก่ ทองแดง (Cu)
    ดีบุก (Sn) เป็นต้น

2)  เหล็กพรุนอัดก้อน (Hot Briquetted Iron – HBI) นำเข้า 9.4%
    ของปริมาณวัตถุดิบทั้งหมด
    ได้มีการทดลองนำเหล็กพรุนอัดก้อนมาช่วยเจือจางธาตุเหลือค้างอื่นๆได้
    แต่มีข้อจำกัดของปริมาณของกากแร่อื่นๆเช่นกัน
    อย่างไรก็ตามเหล็กพรุนอัดก้อนมีข้อได้เปรียบด้านต้นทุนการผลิตจึงนำมาทดลองใช้

3)  เศษเหล็ก นำเข้า (Import Scrap) ได้แก่ เศษเหล็กย่อย (Shredded Scrap) 35%
    และเศษเหล็กหลอมหนัก (Heavy Melting Steel Scrap) 16% ของปริมาณวัตถุดิบทั้งหมด

4)  เศษเหล็ก ในประเทศ (Local Scrap) 5% ของปริมาณวัตถุดิบทั้งหมด

5)  เศษเหล็กที่เหลือกลับจากกระบวนการผลิต (Return Scrap) 2.7%
    ของปริมาณวัตถุดิบทั้งหมด

  ผลผลิตน้ำเหล็กโดยรวมลดลงประมาณ 1% จากปี 2551 จากการใช้ HBI อย่างไรก็ตาม
  พบว่าการใช้เหล็กพรุนอัดก้อน (HBI) ทำให้ลดต้นทุนการผลิตโดยรวมได้ ดังนั้นในปี 2553
  จะมีการทดลองใช้เหล็กพรุนอัดก้อนในสัดส่วนที่สูงขึ้น

การจัดหาวัตถุดิบ

เนื่องจากปริมาณเศษเหล็กในประเทศไทยไม่เพียงพอต่อปริมาณความต้องการของโรงงานหลอมเศษเหล็ก
ดังนั้นบริษัทจึงต้องนำเข้าเศษเหล็กเป็นจำนวนมากจากต่างประเทศ

วัตถุดิบอื่นๆ

  นอกเหนือจากเศษเหล็ก การผลิตเหล็กแผ่นรีดร้อนชนิดม้วนยังอาศัยวัตถุดิบอื่นๆ อีกหลายชนิดเช่น
  ฟลักซ์ (Fluxes) ได้แก่ ปูนขาวเผา (Burnt Lime) แมกซีไซท์เผา (Burnt Magnesite)
  และโลหะผสม (Ferroalloys) เพื่อช่วยให้ผลิตภัณฑ์มีคุณสมบัติตามที่ต้องการ

  สำหรับสาธารณูปโภคที่สำคัญใช้ในการผลิต ได้แก่ ไฟฟ้าจากการไฟฟ้าภูมิภาค ก๊าซธรรมชาติ จาก
  บมจ. ปตท. และก๊าซออกซิเจน ไนโตรเจน อาร์กอน จากบริษัทบางกอกอินดัสเตรียลก๊าซ จำกัด

กระบวนการผลิตปี 2552

  บริษัทวางแผนไว้ที่กำลังการผลิตเต็มที่ที่ 1,200,000 ตันต่อปี
  แต่ปัญหาวิกฤติเศรษฐกิจโลกที่เกิดในไตรมาส 3 ปี 2551 ทำให้ปริมาณความต้องการเหล็กในปี
  2552 ลดลง ดังนั้นการผลิตจึงดำเนินในช่วงที่ค่าไฟฟ้าถูก (Off Peak Production Mode)
  ซึ่งมีกำลังการผลิต 50-60% ของกำลังการผลิตสูงสุด
  การผลิตในช่วงไฟฟ้าถูกนี้จะลดค่าใช้จ่ายในส่วนของกำลังความต้องไฟฟ้าทำให้ต้นทุนต่อหน่วยของไฟฟ้าถูกลง
  โดยไฟฟ้าเป็นรายการสูงสุดของต้นทุนผันแปรในการผลิตเหล็ก

+-------------------------------------+--------------------------------+
|   []                                |   []                           |
+-------------------------------------+--------------------------------+

  ปริมาณการผลิตรายเดือนของปี 2552

  บริษัทมีปริมาณการผลิตในปี 2552 จำนวน 630,994 ตัน โดยในเดือนกันยายน
  บริษัทไม่ได้ทำการผลิตเนื่องจากโรงงานเกิดอุบัติเหตุที่บริเวณเครื่องหล่อเหล็กช่วงปลายเดือนสิงหาคม
  บริษัทจึงตัดสินใจดำเนินการหยุดซ่อมแซมเครื่องจักรครั้งใหญ่ในเดือนกันยายน

  []

[]การรีดเหล็กแผ่น

บริษัทพยายามรักษาข้อได้เปรียบทางการแข่งขันโดยการรีดเหล็กบาง (น้อยกว่า 2.0 มม.)
ซึ่งจะทำให้ได้ราคาขายสูงกว่าความหนาปกติ
แต่จากปัญหาวิกฤติเศรษฐกิจโลกทำให้ความต้องการเหล็กบางลดลง
ดังนั้นปริมาณเหล็กบางที่ผลิตจะอยู่ที่ประมาณ 30-40% เมื่อเทียบกับ 40-50% ในปีที่แล้ว

  []

  []

  []

การพัฒนาด้านพลังงาน

  เนื่องจากเตาหลอมไฟฟ้าเป็นส่วนประกอบสำคัญในขั้นตอนการหลอม
  ทำให้ปริมาณการใช้และต้นทุนของพลังงานเป็นปัจจัยสำคัญสำหรับการผลิต

  ดังที่กล่าวมาแล้วถึงข้อดีของระบบ ConSteel^(®)
  คือช่วยลดการใช้ไฟฟ้าได้มากกว่าระบบเตาหลอมไฟฟ้า (EAF) แบบดั้งเดิม เพราะเหล็กแท่งแบน
  (Slab) ที่ถูกหล่อมาด้วยความร้อนระดับหนึ่งแล้วจะเข้าสู่เตาอบแบบอุโมงค์ที่มีอุณหภูมิสูงสุด
  เพื่อทำการรีดต่อไป โรงงานแบบดั้งเดิมจะใช้ไฟฟ้าประมาณ 850-1,300 กิโลวัตต์-ชั่วโมงต่อตัน
  ขึ้นอยู่กับรูปแบบและอายุของการใช้งานของโรงงาน
  จากกระบวนการผลิตที่มีประสิทธิภาพของบริษัททำให้ปัจจุบันสามารถลดการใช้ไฟฟ้ามาที่ 630-690
  กิโลวัตต์-ชั่วโมงต่อตัน

  []

  สาเหตุที่ทำให้ปริมาณการใช้ไฟฟ้าสูงขึ้น มี 2 สาเหตุหลักคือ

1)  การผลิตในช่วงไฟฟ้าถูก (Off Peak Production Mode)
    เนื่องจากการผลิตไม่ต่อเนื่องและสูญเสียพลังงานให้กับสิ่งแวดล้อม

2)  การใช้เหล็กพรุนอัดก้อน (HBI) เนื่องจากมีกากแร่ปนอยู่จำนวนหนึ่ง
    จึงต้องใช้ปริมาณวัตถุดิบมากขึ้นเพื่อให้ได้ผลิตภัณฑ์ในจำนวนที่เท่ากัน ส่งผลให้ใช้พลังงานมากขึ้น

  []

การจัดการความปลอดภัย อาชีวอนามัย และสิ่งแวดล้อม

  บริษัทได้ทำการประเมินผลกระทบต่อสิ่งแวดล้อมตามที่กฎหมายกำหนด
  บริษัทได้จัดเตรียมแผนในการวัดผลและติดตามผลกระทบต่อคุณภาพอากาศ ระดับเสียง คุณภาพน้ำ
  ความสั่นสะเทือน ความร้อน และสิ่งแวดล้อม

  บริษัทได้ดำเนินการป้องกันและแก้ไขปัญหาที่กระทบต่อสภาพแวดล้อม เพื่อให้สภาพแวดล้อมดีขึ้น
  โดยระบบดูดฝุ่นมีองค์ประกอบหลัก ได้แก่

1)  พัดลมดูดก๊าซร้อน 2 ตัวเพื่อดูดก๊าซร้อนโดยตรงจากเตาหลอมและเตาปรุงแต่ง

2)  ฝาชีด้านบนเตาหลอม เตาปรุงแต่ง และเครื่องหล่อเหล็ก

3)  อาคารถุงกรองฝุ่น

  สำหรับของเสียจากการผลิต เช่น ขี้โลหะ
  บริษัทจะมอบหมายให้แก่บริษัทรับกำจัดของเสียที่ได้รับอนุญาตถูกต้องเป็นผู้ขนออกจากโรงงานเพื่อนำไปกำจัดในสถานที่ที่ได้รับอนุญาตต่อไป
  ส่วนสนิมเหล็กนั้นเป็นที่ต้องการของอุตสาหกรรมซีเมนต์เนื่องจากมี iron oxide
  รวมอยู่จำนวนมาก

  บริษัทดำเนินการจัดอุปกรณ์ป้องกันความปลอดภัยส่วนบุคคล (PPE)
  รวมทั้งจัดตรวจสุขภาพประจำปีให้กับพนักงานทุกคน นอกจากนี้
  บริษัทได้รับการรับรองระบบการจัดการอาชีวอนามัยและความปลอดภัย OHSAS 18001 : 2007

การจัดการด้านคุณภาพ

  การบริหารงานคุณภาพของบริษัท
  มุ่งเน้นความพึงพอใจในมาตรฐานคุณภาพสูงสุดและความเชื่อมั่นของลูกค้าเป็นอันดับแรก ในปี
  2548 บริษัทได้รับการรับรองคุณภาพตามมาตรฐานสากล ISO 9001:2000 ปี 2549
  เป็นระยะการรักษาคุณภาพของผลิตภัณฑ์ โดยมีการตรวจติดตามทั้งจากภายในและภายนอก
  และในเดือนกรกฎาคม 2549 บริษัทได้รับการรับรอง CE Factory Production Control
  จาก Lloyd’s Register สำหรับผลิตภัณฑ์เหล็กแผ่นรีดร้อนที่ขายสู่ตลาดยุโรป

  ในปี 2552 บริษัทได้รับการรับรองความสามารถของห้องปฏิบัติการทดสอบ ISO/IEC 17025 :
  2005 ขอบข่ายการวิเคราะห์ส่วนประกอบทางเคมีและการทดสอบแรงดึง
  จึงเป็นเครื่องยืนยันถึงความสามารถของบุคลากร เครื่องทดสอบ
  และระบบการจัดการห้องปฏิบัติการที่ได้มาตรฐานสากล